**Lectio Divina**

**L-Ewwel Ħadd tal-Avvent**

Sena B

**Mk 13,33-37**

*Nitħejja għat-talb. Din il-Kelma t'Alla hi għalija llum. Il-Mulej irid jiltaqa' miegħi, irid ikellimni. "Tkellem, Mulej, il-qaddej tiegħek qiegħed jisma'." (1Sam 3,10)*

**Kuntest tas-silta:**

Din is-silta hija l-aħħar parti tad-Diskors eskatoloġiku (Mk 13, 5-37) li fil-vanġeli Sinottiċi nsibuh qabel ir-rakkont tal-Passjoni. Waqt li jwieġeb għall-mistoqsija tad-dixxipli dwar l-aħħar tad-dinja, Ġesù jisposta l-attenzjoni tagħhom minn fuq il-"meta" dan se jiġri għal fuq "dak li ġej” (Mk,13,1-6). Fil-fatt, fil-qalba ta' dan id-Diskors Ġesù jitkellem mill-"miġja ta' Bin il-bniedem" (Mk 13,26), li se tkun mhux tant bħala miġja ta' xi ħadd li hu assenti, imma bħala manifestazzjoni ta' preżenza li s'issa kienet moħbija.

Fil-vers 32 Ġesù jagħlaq definitivament l-argument dwar "meta" se sseħħ il-miġja tiegħu (*"Dwar dak il-jum u s-siegħa ħadd ma jaf meta se jaslu..."*) biex imbagħad fil-vers 33 jibda l-eżortazzjoni dwar l-atteġġjament li għandna nieħdu quddiem din il-miġja ta' Bin il-bniedem.

Interessanti nżommu f’moħħna li dan id-Diskors Ġesù qed jagħmlu lil Pietru, Ġakbu, Ġwanni u Indrì (Mk 13,3), u għalhekk lir-Ragħajja tal-Knisja. Huwa biss fl-aħħar li jiftaħ l-istedina tiegħu għal kulħadd: *“Dak li qiegħed ngħid lilkom, qiegħed ngħidu għal kulħadd: ishru!”* (v.37).

**Lectio**

**Kunu għajnejkom miftuħa, ishru, għax ma tafux meta se jasal il-waqt.**

L-eżortazzjoni ta' Ġesù lir-Ragħajja tikkonsisti f'dawn iż-żewġ imperattivi: *"kunu għajnejkom miftuħa"* u *"ishru"*.

*"Kunu għajnejkom miftuħa"* tfisser: kunu attenti, taljenawx ruħkom, tkunux distratti, tħallu xejn minn dak li hu veru u essenzjali jaħrabilkom, kunu kapaċi taraw is-sinjali tal-preżenza ta’ Bin il-bniedem fostkom. Imma biex wieħed jagħmel dan, jeħtieġlu jishar.

*"Ishru"* tfisser: ibqgħu mqajjmin, tħallux in-nagħas jagħmel bikom, tħallux id-dlam jaqa’ quddiem għajnejkom u jirbaħkom. Fl-etimoloġija tiegħu l-verb *tishar* (*agrypnèo*) ifisser: ittajjar in-nagħas, u jirreferi b'mod partikulari għal dak il-mument preċiż li fih għajnek tkun sejra bik u taħbat togħnos (Mt 25,5). Għal dan jirreferi s-salmista meta jitlob: *"Agħti d-dawl lil għajnejja li ma naqax fir-raqda tal-mewt"* (Salm 13,4). In-nagħas huwa mxebbah mar-raqda tal-mewt.

Ir-raġuni għaliex għandna noqgħodu attenti u nishru jagħtihielna Ġesù nnifsu: *"għax ma tafux meta se jasal il-waqt"*. Letteralment tfisser: għax ma tafux il-mument preċiż (*kairós*). Dan huwa l-mument tal-grazzja, li jseħħ kuljum, imma huwa wkoll il-mument il-kbir tal-laqgħa definittiva ma' Kristu. Huwa dan il-mument li jixħet dawl fuq kull mument ieħor ta' ħajjitna fuq l-art. Il-ħajja f'din id-dinja tagħmel sens biss meta ngħixuha fid-dawl tal-laqgħa tagħna ma' Kristu. Allura ż-żmien ta’ *issa* jsir prezzjuż u kull mument isir grazzja.

*"Għaqli"* r-Ragħaj li jgħix fid-dawl tal-laqgħa definittiva tiegħu mar*-“Ragħaj il-kbir”* (Lhud 13,20) u li jorjenta ħajtu u l-missjoni tiegħu lejha. *"Iblah"* dak li ma jitħejjiex għal din il-laqgħa u ma jħejjix lill-oħrajn għaliha (Mt 25,1-4).

**Jiġri bħal meta bniedem ikun siefer u telaq mid-dar, iħalli kollox f'idejn il-qaddejja tiegħu, kull wieħed fuq xogħolu...**

Letteralment: ħallielhom id-dar tiegħu f'idejhom u tahom l-istess setgħa tiegħu. Din hi r-responsabiltà kbira li għandna: Alla fdalna f'idejna dak kollu li hu tiegħu, anzi lilu nnifsu (fil-Kelma, fl-Ewkaristija, fil-fqir). Tana l-istess setgħa tiegħu. Ir-Ragħajja b’mod speċjali rċevew din is-setgħa ta’ Kristu, tant li jaġixxu *in persona Christi capitis*. Huma *"amministraturi tal-misteri ta' Alla"* (1Kor 4,1).

*“Qaddejja”* , bil-Grieg *doulos*, tfisser *ilsiera*. Qaddej huwa dak li xogħolu jappartjieni lis-sid. Ilsir huwa dak li mhux biss xogħolu imma ħajtu stess tappartjieni lis-sid.

**... u lil tal-bieb ordnalu biex jishar.**

Ir-Ragħaj huwa wkoll dak li qiegħed mal-bieb (Ġw 10,7). Proprju għax qiegħed mal-bieb, għandu *ordni* (*entéllomai*) speċjali: li jishar. Huwa responsabbli minn kull min jidħol jew joħroġ. F’dan is-sens huwa wkoll “għassies” (Eżek 3,16).

Aħna lkoll qegħdin "mal-bieb": għandna l-ordni li nishru u ngħassu fuq dak kollu li jidħol u joħroġ mill-bieb ta' qalbna, ta' moħħna, ta' għajnejna... Fl-istess ħin jien “bieb” għal sħabi fil-komunità: nista’ nkun ta’ għajnuna jew tfixkil biex ħija jidħol jew joħroġ mill-esperjenza tal-imħabba t’Alla, mill-esperjenza tal-ferħ, tat-tama, tal-imħabba fraterna.

Imbagħad, bħala Ragħajja (futuri), aħna mqegħdin mal-bieb tal-Knisja. Ġesù ordnalna nishru fuq minn dieħel u min ħiereġ: forsi ħafna qed inħalluhom joħorġu, jitbegħdu, jekk mhux ukoll inkeċċuhom; oħrajn forsi jixtiequ jidħlu u m'aħniex inħalluhom, jew m'aħniex inħajruhom.

**Mela ishru għax ma tafux meta jiġi Sid id-dar, jekk hux filgħaxija, jew f'nofsillejl, jew xħin jidden is-serduk, jew inkella mas-sebħ.**

L-erba' ħinijiet imsemmija jindikaw il-mumenti li fihom kienu jinbidlu l-għassiesa matul il-lejl, fost ir-Rumani. Dawn kienu jaqsmu l-lejl f'erba' sahriet (il-Lhud kienu jaqsmuh fi tlieta). Huma kollha ħinijiet marbuta mal-lejl. Mela l-miġja ta' Bin il-bniedem se sseħħ bil-lejl (Mt 25,6): x’ħin l-inqas li tkun tistennieh, bla ma tarah ġej; tintebaħ bih meta jkun diġà fuqek.

Għandna hawnhekk referenza ċara għal-lejl tal-Passjoni. L-erba’ ħinijiet imsemmija hawn, huma msemmija wkoll fir-rakkont tal-Passjoni (Mk 14,18; 14,53-64; 14,72; 15,1). F’dak il-lejl Kristu “ġie” u “ta lilu nnifsu”. Imma f’dak il-lejl ir-Ragħajja raqdu: *“Ġie u sabhom reqdin”* (Mk 14,37).

Fil-lejl tal-Passjoni, li għadu sejjer, u li hu fl-istess ħin il-lejl tal-fidi, Kristu jibqa’ jiġi, b’mod velat, u jagħtina lilu nnifsu, sakemm imbagħad jagħtina li narawh. F’dan il-lejl tad-dinja kull nisrani, imma b’mod speċjali r-Ragħajja huma msejħin biex jishru: *“Dak li qiegħed ngħid lilkom, qiegħed ngħidu lil kulħadd: ishru!”*

**Meditatio**

Kif qiegħed inħares lejn iż-żmien ta’ issa? Qed nużah tajjeb u nitħejja bih għal-laqgħa ma’ Kristu? Nista’ ngħid li kull mument għalija hu grazzja?...

Lili l-Mulej fdali ħafna: ħallieli ġidu f’idejja, tani lilu nnifsu. Kif qiegħed nieħu ħsiebu dan il-ġid? Nista’ ngħid li bħala qaddej (*doulos* - ilsir) jien kollni tiegħu u għall-qadi tiegħu?...

Il-Mulej poġġieni fil-bieb u ordnali biex nishar. Inħoss li tabilħaqq qiegħed nishar? Liema nagħas qed jagħmel bija? Kif nista’ nirbħu?...

**Oratio**

*Nitlob lill-Mulej jeħlisni mill-aljenazzjoni u jżommli għajnejja miftuħin sew, biex ma jaħarbulix is-sinjali tal-preżenza tiegħu u ma taħsadnix il-miġja tiegħu għall-għarrieda.*

**Contemplatio**

*Nibqa’ fil-preżenza ta’ “dak li ġej” imma li diġà jinsab fija u jiena fih. Sakemm l-Ispirtu jagħtini, niggosta l-preżenza tiegħu: mhux tant bħala l-preżenza tas-sid (Mk 13,35) jew tal-ħalliel (Mt 24,43), imma pjuttost bħala dik tal-Għarus (Mt 25,6).*